Source: http://birosag.hu/media/aktualis/ujabb-sikeres-rendezvenyek-nyitott-birosag-program-kereteben-xviii-es-xix-keruleti
Timestamp: 2017-08-21 15:57:50
Document Index: 14189898

Matched Legal Cases: ['Bíróság ', 'BÍRÓSÁG\n', 'Bíróság ', 'Bíróság ', 'Bíróság ', 'bíróság ', 'bíróság ']

Újabb sikeres rendezvények a Nyitott Bíróság program keretében a XVIII. és XIX. Kerületi Bíróságon | BÍRÓSÁG
Újabb sikeres rendezvények a Nyitott Bíróság program keretében a XVIII. és XIX. Kerületi Bíróságon
2014. máj. 21. - 12:33, OBH-Sajto2
A Budapesti XVIII. és XIX. Kerületi Bíróság 2014 áprilisában és májusában három alkalommal fogadott 8. és 9. osztályos tanulókat a Nyitott Bíróság program keretében a XVIII. Kerületi Önkormányzat Csibész Gyermekjóléti Szolgálatának megkeresése nyomán.
A látogatások során a diákok rövid tájékoztató keretében megismerkedtek a bíróság munkájával, majd részt vettek egy perszimulációs játékban Arany János: Toldi Miklós c. műve nyomán. A bíróság által előzetesen megküldött esetleírás és tárgyalásmenet alapján Toldi Miklós emberölés bűntette miatt folyamatban lévő ügyét tárgyalták, melyhez bírói segítséget kaptak. Mindhárom alkalommal felmentették Toldit az emberölés bűntette alól. A tanulók rendkívül jó jogérzékkel, saját szavaikkal fogalmazták meg az ügy eldöntése szempontjából lényeges jogi és egyéb körülményeket. Tisztában voltak például azzal, hogy mit jelent a jogos védelem.
A tárgyalást követően a bírók a 12-18 év közötti fiatalok által elkövetett bűncselekményekről (például testi sértés, garázdaság, rágalmazás, becsületsértés) beszélgettek a diákokkal. A korosztály sajátosságaira tekintettel kiemelten foglalkoztak a közösségi oldalak felhasználásával elkövethető bűncselekményekkel is. A fiatalok áldozattá válásának lehetséges okai és veszélyforrásai közül néhány – például az interneten történő személyes adatok megosztása - meglepetést okozott a körükben.
A rendezvények – melyek lebonyolításában Trappné dr. Kiszely Rita elnökhelyettes asszony, dr. Endrédy Zoltán és dr. Györkös Zoltán bírók segédkeztek - sikerét igazolja egyebek mellett a Gyermekjóléti Szolgálat szakmai vezetőjének köszönő levele.